આજના યુવાનોનો ઘીપ્રેમ જાણવા માટે સર્વે કરવો પડે, પરંતુ પહેલાંના લોકોના ઘીપ્રેમના કિસ્સા તો ઘણા સાંભળવા મળે. દોડવીર મિલ્ખા સિંહ ઘીના ડબ્બાના ડબ્બા ખાઈ જતા. ક્રિકેટર વીરેન્દર સેહવાગને ઘી અને દૂધ પ્રત્યે પ્રેમ છે એવું એક ઇન્ટરવ્યુમાં તેણે કહ્યું હતું, પરંતુ કોઈ ફીમેલ સેલિબ્રિટીએ ઘીપ્રેમ વિશે વાત કરી હોય એવું જાણવામાં નથી આવ્યું. એટલે એવું નથી કે મહિલાઓને ઘી પ્રત્યે પ્રેમ નહીં હોય, પરંતુ તેમનો ઘી પ્રત્યેનો પ્રેમ જાહેર નથી થયો. અહીં આજે ઘી સુંદરતા વધારવામાં કેટલું ફાયદાકારક છે એની વાત કરવી છે. જાણીને નવાઈ લાગશે કે ઘી અંદર જાય તો પણ સુંદરતા વધે અને બહાર લાગે તો પણ સુંદરતા વધે.